"Setswana Puo ya gae (HL)/P2 2 DBE/Ngwanaitseele 2019 NSC – Kaedi ya go tshwaya KAROLO YA A: POKO MELODI YA POKO – RM Ramagoshi POTSO 1: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 10 go tshwaya tlhamo ya motlhatlhojwa. 'MENOMASWEU POLAYA E TSHEGA' – FS Khunou  Mmoki o tlhagisa maikutlo a letlhoo/kutlobotlhoko tebang le bolwetse jo a bo teileng leina a re ke tshetlhana ya Bataung.  Mmoki ga a beye bolwetse jo sebete le e seng, gonne a re fa go ka twe a tsee tšhaka a bolae selo se a sa se batleng a ka itumela jaaka tshwenyana e tle e dire, a ka fofela godimo jaaka leebarope, mme a dumaduma jaaka tau go supa boitumelo jwa go sutisa sera sa gagwe mo tseleng.  Mmoki o itela mo dikgosing go mo letla go fetsa ka tshetlhana e ya Bataung gonne a sa e rate.  O utlwile botlhoko jo bo seng kana ka sepe gonne bolwetse jo bo mo tseetse motho yo a neng a mo rata sa o ka swa nka go ja.  Bolwetse jo ga a bo beye sebete gonne bo go bolaya bo tshega nao, mme ka ntlha ya se, o kopa gore batho ba se tsiediwe ke bomenomasweu jwa jona.  Mmoki o tsibosa batho gore ba ikele tlhoko gonne menomasweu a bolwetse jo bo a tlhagisang, e se meno, mme e le marumo a a tlhabang e bile a segaka.  O tsibosa bašwa gore ba se itlhokise ditsebe, ba utlwe fa ba elediwa gore bogale jwa meno a bolwetse jo, bo tshwana le digai tsa Matebele.  Mmoki o tsibosa batho go iphapha mo bolwetseng jo, go tila dintsho tse di bo tlholang jaaka fa a lebile matšhwititšhwiti a batho a a apereng mmala o montsho ba ya go fitlha ntsalae yo o komeditsweng ke bona bolwetse jo a santse a itebetse ka bo ne bo itirile lekgarebe le lentle.  Mmoki o botlhoko gonne a kaya fa ntsalae a bolailwe ke noga ya Bataung e e bolaileng bontsi jwa ditšhaba gonne di ne di sa e lemoge.  Keletso ya mmoki ke gore batho ba iphaphe mo bolwetseng jo gonne bo le kotsi mo go maswe ka e le nta ya selomelakobong.  Mmoki o bo bitsa molotsana ka bo go ngokela ka go go tlhaletsa e kete o lesea. O bo tlhoile tota e bile o bo bitsa sera. (Dikarabo tsa batlhatlhojwa tse di nepagetseng di elwe tlhoko.) [10] POTSO 2: DIPOTSO TSE DIKHUTSHWANE LEREBANA WA LETLALEANYA – FS Khunou 2.1 Diphetogo tse di tlisiwang ke go swelwa ke mmaago/kutlobotlhoko e e tlholwang ke go tlhokofalelwa ke mmaago. (2) 2.2 Tshwantshanyo – go tshwantshanya mokgwa o a tlhagisang dingongora tsa gagwe ka teng le go duma ga pula ya dikgadima ka e dira leratla. (2) Kwalololo e ileditswe Phetla"